## Rješenje kojim se društvu Interkapital vrijednosni papiri d.o.o. iz Zagreba, zabranjuje raspolaganje i isplata novčanih sredstava nalogodavcu Bjelkanović Dariju iz Zagreba, ostvarenih prodajom dionica izdavatelja Mont­montaža d.d., Zagreb na Zagrebačkoj burzi d.d. transakcijama broj 459 i 460 ...

### NN 132/2006 (6.12.2006.), Rješenje kojim se društvu Interkapital vrijednosni papiri d.o.o. iz Zagreba, zabranjuje raspolaganje i isplata novčanih sredstava nalogodavcu Bjelkanović Dariju iz Zagreba, ostvarenih prodajom dionica izdavatelja Mont­montaža d.d., Zagreb na Zagrebačkoj burzi d.d. transakcijama broj 459 i 460 ...

# Hrvatska agencija za nadzor financijskih usluga

**2992**

Sukladno odredbama članka 15. stavka 2., i 3. i članka 8. stavak 1. Zakona o
Hrvatskoj agenciji za nadzor financijskih usluga (»Na­rod­ne novine« broj
140/05), odredbi članka 15. stavak 2., 3. te stavka 4. točke 6. Zakona o tržištu
vrijednosnih papira (»Narodne novine« br. 84/02), u predmetu utvrđivanja
zakonitosti stjecanja vrijednosnih papira izdavatelja Montmontaža d.d. Zagreb,
Uprava Hrvatske agencije za nadzor financijskih usluga je, na sjednici održanoj
30. studenoga 2006. godine, donijela

## RJEŠENJE

I. Društvu Interkapital vrijednosni papiri d.o.o. iz Zagreba, Preradovićeva 14,
zabranjuje se raspolaganje i isplata novčanih sredstava nalogodavcu Bjelkanović
Dariju iz Zagreba, Kopernikova 1, ostvarenih prodajom dionica izdavatelja
Montmontaža d.d., Zagreb na Zagrebačkoj burzi d.d. transakcijama broj 459 i 460
od 4. listopada 2006. godine, na rok od 60 dana od konačnosti ovog Rješenja.
II. Nalaže se društvu Interkapital vrijednosni papiri d.o.o. iz Zagreba da o
učinjenom iz točke I. ovog rješenja bez odgode obavijesti Agenciju.
III. Ovo Rješenje objavit će se u »Narodnim novinama«.

```
Obrazloženje
```

Dana 5. listopada 2006. Hrvatska agencija za nadzor financijskih usluga (dalje:
Agencija) donijela je Rješenje, klasa: UP/I-041-02/06-01/106, urbroj:
326-321/06-1, kojim se naložilo Središnjoj depozitarnoj agenciji d.d. da
obustavi sve radnje prijenosa vlasništva sa računa prenositelja na račun
stjecatelja, a na temelju svih transakcija sklopljenih na Zagrebačkoj burzi d.d.
3., 4. i 5. listopada 2006. godine, koje se odnose na trgovinu vrijednosnim
papirom oznake MMTZ-R-A izdavatelja Montmontaža d.d., u trajanju od 60 dana.
Agencija je 5. listopada 2006. godine započela istraživati okolnosti trgovanja
vrijednosnim papirom Montmontaža d.d. burzovne oznake MMTZ-R-A na Zagrebačkoj
burzi. U do sada izvršenom postupku nadzora Agencija je došla do saznanja da je
broker-zaposlenik brokerskog društva, koji je raspolagao povlaštenim
informacijama o dionicama izdavatelja Montmontaža d.d. (u smislu članka 105.
Zakona), koristio podatke koji predstavljaju poslovnu tajnu brokerskog društva.
U smislu članka 105. Zakona, broker se smatra osobom koja raspolaže povlaštenim
informacijama jer je on osoba koja u obavljanju svojih radnih zadaća, profesije
ili dužnosti saznaje za povlaštene informacije. Člankom 103. Zakona, povlaštenim
informacijama smatraju se sve činjenice koje nisu poznate javnosti, a odnose se
na jednog ili više izdavatelja vrijednosnih papira ili na vrijednosne papire,
koje bi, da su poznate javnosti, mogle utjecati na cijenu vrijednosnih papira.
Točkom 1. Izreke Rješenja zabranjuje se brokerskom društvu Interkapital
vrijednosni papiri d.o.o. raspolaganje i isplata novčanih sredstava nalogodavcu
Bjelkanović Dariju, ostvarenih prodajom dionica izdavatelja Montmontaža d.d. na
Zagrebačkoj burzi d.d. transakcijama broj 459 i 460 od 4. listopada 2006.
godine, na rok od 60 dana od konačnosti ovog Rješenja.
Agencija smatra da postoji osnovana sumnja da je broker-zaposlenik brokerskog
društva, Bjelkanović Dariju neovlašteno i neposredno, priopćio elemente naloga
za prodaju dionica Mont­montaže d.d., koje je doznao u okviru obavljanja
brokerskih poslova.
Osnovana sumnja da je Bjelkanović Dario neovlašteno od brokera doznao za nalog
za prodaju dionica izdavatelja Montmontaža d.d. proizlazi iz sljedećih
činjenica:
– Dionicama Mont­montaže d.d. se do 26. rujna 2006. godine nije uopće trgovalo
na burzama.
– Činjenica da je Bjelkanović Dario dao nalog za kupnju nelikvidnog vrijednosnog
papira, da je bio spreman angažirati značajna novčana sredstva (510.000 kuna),
ukazuje da je Bjelkanović Dario doznao za povlaštenu informaciju.
– Iz izjave koje je Bjelkanović Dario dao Agenciji.
Agencija smatra da je broker-zaposlenik brokerskog društva savjetovao sebi
bliske osobe da daju nalog za kupnju dionica Mont­montaže d.d., kako bi se
njihovi nalozi za kupnju izvršili s nalogom za prodaju koje je izložilo
brokersko društvo u kojoj je broker zaposlen. Na ovaj način, grupi povlaštenih
investitora dana je mogućnost da prije drugih investitora kupe dionice Mont­montaže
d.d. te da ih u roku od 10 dana ponude na prodaju po gotovo dvostruko većoj
cijeni.
Navedenim ponašanjem, broker-zaposlenik brokerskog društva zlouporabio je
poslovnu tajnu brokerskog društva te je oštetio druge investitore koji nisu
imali priliku kupiti dionice po ponuđenoj cijeni.
Agencija nad osobama za koje postoji osnovana sumnja da su iskoristile
povlaštenu informaciju te 26. rujna 2006. dali nalog za kupnju dionice, provodi
postupak nadzora. Istim postupkom je svim osobama dana mogućnost da se izjasne o
navodima i činjenicama na kojima se ovo Rješenje temelji.
Dana 11. listopada 2006. godine Agencija je saslušanjem stranke dala mogućnost
Bjelkanović Dariju da se izjasni o činjenicama na kojima Agencija donosi ovo
Rješenje. U izjavi isti u bitnome navodi kako ga je kontaktirao
broker-zaposlenik brokerskog društva koje je zaprimilo nalog na prodaju dionica
Mont­montaže d.d. nudeći dionice na prodaju te ga je isti broker ponovno
kontaktirao na dan transakcija s informacijom da će tada biti izložen nalog na
prodaju.
Agencija smatra da se očitovanjem Bjelkanović Darija potvrđuje osnovana sumnja o
korištenju povlaštenih podataka.
Člankom 15. Zakona propisano je da kada utvrdi nezakonitosti i nepravilnosti
kojima se ugrožava funk­cioniranje tržišta kapitala u cjelini, položaj pojedinih
sudionika na tržištu kapitala ili postoji mogućnost nanošenja velike štete
Agencija će naložiti druge mjere koje su potrebne za uklanjanje posljedica koje
su nastale izvršenjem ili propuštanjem radnji od strane sudionika na tržištu
kapitala, a mogu utjecati na tržište u cjelini.
Agencija smatra da korištenje povlaštenih informacija kao nezakonitost i
nepravilnost ugrožava funk­cioniranje tržišta kapitala te da ugrožava položaj
pojedinih sudionika na tržištu kapitala.
Utvrdivši nezakonitosti i nepravilnosti kojima se ugrožava funk­cioniranje
tržišta kapitala u cjelini, položaj pojedinih sudionika na tržištu kapitala
Agencija ovim Rješenjem izriče druge mjere koje su potrebne za uklanjanje
posljedica koje su nastale izvršenjem ili propuštanjem radnji od strane
sudionika na tržištu kapitala, a mogu utjecati na tržište u cjelini, posljedice
koje se očituju u stavljanju svih drugih sudionika na tržištu kapitala u
podređeni položaj te ostvarivanju značajne protupravne imovinske koristi.
Sukladno članku 15. stavak 4. točka 6. Zakona, Agencija smatra potrebnim izreći
zabranu brokerskom društvu Interkapital vrijednos­ni papiri d.o.o. raspolaganja
i isplate novčanih sredstava nalogodavcu Bjelkanović Dariju, ostvarenih prodajom
dionica izdavatelja Montmontaža d.d. na Zagrebačkoj burzi d.d. transakcijama
broj 459 i 460 od 4. listopada 2006. godine, na rok od 60 dana od konačnosti
ovog Rješenja.
Člankom 64. stavkom 1. Zakona određeno je da je ovlašteno društvo obvezno
novčana sredstva koja mu doznače nalogodavci u svrhu plaćanja vrijednosnog
papira ili novčana sredstva od prodaje vrijednosnih papira držati na odvojenom
računu ili odvojenim računima (račun nalogodavca), koji su posebno u tu svrhu
otvoreni kod ovlaštenih institucija.
Stavkom 2. istog članka Zakona određeno je da sredstva s računa nalogodavca za
kupnju vrijednosnih papira mogu se koristiti samo prema njihovim nalozima.
Stavkom 3. istog članka Zakona određeno je da sredstva s računa nalogodavca
ostvarena prodajom vrijednosnih papira ovlašteno društvo je obvezno doznačiti
isključivo u korist računa nalogodavca.
S obzirom na činjenicu da postoji osnovana sumnja da sredstva ostvarena prodajom
vrijednosnih papira Montmontaža d.d. predstavljaju protupravno stečenu imovinsku
korist, ostvarenu kaznenim djelom, Agencija donosi ovakvu mjeru kako bi se u
daljnjem postupku utvrdilo postoje li elementi djela iz članka 149. Zakona.
Stoga je odlučeno kao u točki I. Izreke ovog Rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog rješenja.

Klasa: UP/I-041-02/06-01/106
Urbroj: 326-321/06-115
Zagreb, 30. studenoga 2006.

Predsjednik Uprave
**Ante Samodol**, v. r.

Rješenje, NN 132/2006-2992
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)